Liberal Alliance mener, at det stigende antal konflikter mellem ulv og husdyr skal føre til en revision af forvaltningsplanen for ulv. Ikke mindst i forhold til regulering af problemulve, der nærmer sig husdyr og boliger.

"Der er brug for firkantede, let forståelige retningslinjer for, hvornår man må skyde en ulv. Det nytter ikke, at Naturstyrelsen skal ind over, før man kan skride til handling", mener Carsten Bach, der er fødevare- og miljøordfører for Liberal Alliance i Folketinget, der bakkes op af Steffen Troldtoft, der er byrådskandidat for partiet i Herning Kommune.

Liberal Alliance erkender, at ulven er fredet i Danmark.

"Men når den opholder sig tæt på mennesker og dyrehold, er den grundlæggende at regne for et problemdyr og skal bekæmpes som sådan," siger de to LA-politikere i en presssemeddelelse.

Liberal Alliance foreslår derfor, at det skal være tilladt at skyde ulve, hvis:

De befinder sig inden for 50 meter af husdyrfenner/hegn med dyr.

De befinder sig inden for 200 meter af bygninger.

De befinder sig inden for 300 meter af beboelse.

Klare regler kommer også ulvene til gavn, mener Carsten Bach og Steffen Troldtoft:

"Uden et klart regelsæt med balance mellem hensynet til ulven og de mennesker og dyrehold, den lever i nærheden af, risikerer vi selvtægt. Her kan der i højere grad være tvivl om, hvorvidt det er problemdyrene, som rammes."